Oficiālais Vēstnesis C 152 , 28/06/2003 Lpp. 0001 - 0002



Padomes akts (2003. gada 5. jūnijs), ar kuru groza 1998. gada 3. novembra Padomes aktu par Eiropola informācijas konfidencialitātes noteikumu pieņemšanu (2003/C 152/01) EIROPAS SAVIENĪBAS PADOME, ņemot vērā Konvenciju par Eiropas Policijas biroja izveidi (Eiropola Konvencija) [1], un jo īpaši tās 31. panta 1. punktu, ņemot vērā Dānijas Karalistes iniciatīvu [2], ņemot vērā Eiropas Parlamenta atzinumu [3], ņemot vērā Eiropola pārvaldes sagatavoto projektu, tā kā: (1) Eiropolam piemērojamie klasifikācijas līmeņi ir jāsaskaņo ar piemērojamajiem drošības pasākumiem tā, lai tie maksimāli atbilstu Eiropas Savienības iestādēs pašlaik piemērotajiem līmeņiem un esošajiem starptautiskajiem standartiem. (2) Padomei ar vienprātīgu lēmumu jāpieņem attiecīgi noteikumi par Eiropola rīcībā iegūtās vai sniegtās informācijas konfidencialitāti, pamatojoties uz Eiropola Konvenciju, IR PIEŅĒMUSI ŠO AKTU. 1. pants Padomes Aktu (1998. gada 3. novembris), ar ko pieņem noteikumus par Eiropola informācijas konfidencialitāti [4], groza šādi: 1. Akta 1. panta g) apakšpunktu aizstāj ar šādu: "g) "klasifikācijas līmenis" ir slepenības apzīmējums, kas piešķirts dokumentam, kurš izstrādāts Eiropolā vai ar Eiropola starpniecību, kā tas noteikts 8. pantā." 2. Akta 8. panta 1. punkta pēdējo teikumu: "Informācija ar pamataizsardzības līmeni un bez klasifikācijas līmeņa tiek raksturota kā "neklasificēta Eiropola informācija, kas nav paredzēta publiskai izplatīšanai."" 3. Akta 8. panta 4. punktu aizstāj ar šādu: "4. Eiropola noteiktie klasifikācijas līmeņi ir šādi: "Eiropols ierobežotai lietošanai": Šo klasifikāciju piemēro informācijai un materiāliem, kuru nesankcionēta izpaušana var būt neizdevīga Eiropola un vienas vai vairāku tās dalībvalstu interesēm. "Eiropols – konfidenciāli": Šo klasifikāciju piemēro informācijai un materiāliem, kuru nesankcionēta izpaušana var kaitēt Eiropola un vienas vai vairāku tās dalībvalstu būtiskām interesēm. "Eiropols – slepeni": Šo klasifikāciju piemēro tikai informācijai un materiāliem, kuru nesankcionēta izpaušana var nopietni ietekmētt Eiropola un vienas vai vairāku tās dalībvalstu būtiskas intereses. "Eiropols – sevišķi slepeni": Šo klasifikāciju piemēro tikai informācijai un materiāliem, kuru nesankcionēta izpaušana var ārkārtīgi nopietni ietekmēt Eiropola un vienas vai vairāku tās dalībvalstu būtiskas intereses. Katrs Eiropola klasifikācijas līmenis ir saistīts ar konkrētu drošības pasākumu kompleksu, ko piemēro Eiropolā. Drošības pasākumu kompleksi piedāvā dažādus aizsardzības līmeņus atkarībā no informācijas satura un ņemot vērā kaitīgo ietekmi, ko Eiropola vai dalībvalstu interesēm var radīt nesankcionēta piekļuve informācijai, tās izplatīšana vai lietošana. Ja apkopo informāciju, kas atzīmēta ar dažādiem līmeņiem, tad piemēro tādu klasifikācijas līmeni, kāds ir piešķirts informācijai, kuru aizsargā ar augstāko klasifikācijas līmeni. Jebkurā gadījumā informācijas kopumam var piešķirt augstāku aizsardzības līmeni, nekā tas ir katrai tās daļai. Aizsargātu dokumentu tulkojumiem piemēro tādu pašu aizsardzību kā oriģināliem." 4. Akta 8. panta 5. punktu aizstāj ar šādu: "5. Drošības pasākumu kompleksi ietver dažādus tehniska, organizatoriska un administratīva rakstura pasākumus, kā tas noteikts drošības rokasgrāmatā."; 5. Akta 9. panta 2. punktu aizstāj ar šādu: "2. Izvēloties klasifikācijas līmeni, dalībvalstis ņem vērā informācijas klasifikāciju atbilstoši valsts tiesību aktiem, operatīvo elastīgumu, kas vajadzīgs pienācīgai Eiropola darbībai, un ievēro prasību, ka tiesībsaizsardzības informācijas klasifikācijai jābūt izņēmumam un, ja šāda informācija ir jāklasificē, tai jāpiešķir iespējami zemāks līmenis." 6. Akta 11. panta 3. punktā terminus "1. vai 2. līmenis" aizstāj ar "Eiropols ierobežotai lietošanai" un "Eiropols – konfidenciāli"; 7. Tekstā vārdus "drošības līmenis" vai "drošības līmeņi" attiecīgi aizstāj ar "klasifikācijas līmenis" vai "klasifikācijas līmeņi". 2. pants Šis akts stājas spēkā 2003. gada 1. jūlijā. 3. pants Šo aktu publicē Eiropas Savienības Oficiālajā Vēstnesī. Luksemburgā, 2003. gada 15. jūnijā Padomes vārdā — priekšsēdētājs M. Chrisochoïdis [1] OV C 316, 27.11.1995., 2. lpp. Konvencijā jaunākie grozījumi izdarīti ar 2002. gada 28. novembra Protokolu (OV C 312, 16.12.2002., 2. lpp.). [2] OV C 286, 22.11.2002., 19. lpp. [3] Atzinums sniegts 2003. gada 9 aprīlī (Oficiālajā Vēstnesī vēl nav publicēts). [4] OV C 26, 30.1.1999., 10. lpp. --------------------------------------------------